
[bookmark: _GoBack]	Είναι κοινός τόπος  ότι την τελευταία τριετία (2010 – 2013) ζήσαμε και ζούμε την μεγαλύτερη οικονομική υποβάθμιση που έχει συντελεστεί στην Τοπική Αυτοδιοίκηση εδώ και πολλά χρόνια. 
Οι τοπικές κοινωνίες γεμίζουν νεόπτωχους ανέργους, αστέγους, υποσιτιζόμενους , ανασφάλιστους ενήλικες και παιδιά. Όλες οι βεβαιότητες και οι ασφάλειες που ως κοινωνία συντηρούσαμε ή αναπτύσσαμε εδώ και χρόνια,  κατέρρευσαν πριν καλά-καλά η κοινωνία κατανοήσει πως ακριβώς συνέβη αυτό. 
	Οι δημοτικές αρχές προσπαθούν με πόρους μειωμένους κατά 60%, με προσωπικό μειωμένο κατά  μέσο όρο 30% να συντηρήσουν όλα αυτά που με πολύ μόχθο και αίμα πολλές φορές στήσαμε στις πόλεις μας.
	Όλοι προσπαθούμε να αξιολογήσουμε το λιγότερο αναγκαίο για να μειώσουμε το κόστος λειτουργίας των δήμων μας και ταυτόχρονα να φυλάξουμε αυτά που θεωρούμε απαραίτητα για τους δημότες μας. 
	Το ερώτημα λοιπόν είναι το εξής:
Είναι ο πολιτισμός τόσο αναγκαίος όσο η καθαριότητα, το πράσινο, οι συντηρήσεις των έργων και φυσικά η κοινωνική πρόνοια, που σήμερα είναι περισσότερο αναγκαία από ποτέ;
Είναι οι δράσεις πολιτισμού που μέχρι σήμερα συντηρούσαμε σημαντικός παράγοντας κοινωνικής συνοχής για να συνεχίσουμε να τον διαφυλλάττουμε;
Η δική μας απάντηση ως Επιτροπή Πολιτισμού και Αθλητισμού της ΚΕΔΕ είναι προφανώς θετική. Γι’ αυτό λοιπόν και συγκαλούμε αυτό το συνέδριο στη λήξη αυτής της δημοτικής περιόδου, που πλέον η κρίση έχει παγιοποιηθεί, για να δούμε όλοι μαζί με ποιο τρόπο θα συνεχίσουμε να προάγουμε δράσεις πολιτισμού κόντρα στην κρίση των καιρών. 
Τα προηγούμενα χρόνια (προ 2010) μέσα στην ευμάρεια και τη γκλαμουριά των εποχών, υπήρχαν οι οικονομικές δυνατότητες σ’ όποιον από εμάς ήθελε, να ασκήσει ουσιαστικές πολιτιστικές πρωτοβουλίες. Οι υπερβολές σε αγορά θεατρικών ή μουσικών εκδηλώσεων αξίας 10 – 20 – 30 η και 50.000 € ήταν μια υπερβολή που χρεώνεται στην έλλειψη μέτρου  και κουλτούρας κάποιων συναδέλφων μας.  
Φυσικά και αυτό είναι το κομμάτι της δουλειάς μας  που πρώτο κτυπήθηκε από την κρίση και κανείς πια δεν δίνει αυτά τα χρήματα για να φέρει ένα τραγουδιστή ή μια θεατρική παράσταση. 
Κάποιοι από εμάς δεν έχουν τη δυνατότητα να δίνουν  ούτε 3 ή 5.000 € για να φέρουν κάποιες μικρές έστω εκδηλώσεις στους δήμους τους.
Το μεγάλο ερωτηματικό όμως παραμένει, το πώς εμείς θα συντηρήσουμε τα τμήματα των δημοτικών χορών, ρυθμικής, μουσικής, εικαστικών, ωδεία, θεατρικά εργαστήρια κ.λ.π. που ανοίγουν κάποια παράθυρα για φρέσκο αέρα και φως στην πολύ δύσκολη πια καθημερινότητα των δημοτών μας. 
Ο πολιτισμός λοιπόν κατά τη δική μας αντίληψη είναι το ίδιο αναγκαίος με τις υπόλοιπες δράσεις της Τ.Α. και δεν μπορεί να αποτελέσει το χώρο των οικονομικών περικοπών που θα γίνουν στις πόλεις μας.
Με νύχια και δόντια πρέπει να παλέψουμε να κρατήσουμε όλη την πολιτιστική υποδομή που βήμα – βήμα από την δεκαετία του ΄70 μέχρι το 2010 διαμορφώσαμε.
Όσο αναγκαίοι είναι οι παιδικοί σταθμού, τα ΚΑΠΗ, οι δομές της φτώχειας κ.λ.π. άλλο τόσο αναγκαίο είναι να κρατηθούν οι πολιτιστικές μας δραστηριότητες ώστε να αποτελέσουν παράγοντα συνοχής σε μια κοινωνία που αποσυντίθεται καθημερινά.
Η Τ.Α. σχεδόν στο σύνολο της, κατανόησε αυτή τη νέα πραγματικότητα, προσπάθησε και προσπαθεί διαρκώς να κρατήσει τις δομές ή και σε κάποιες περιπτώσεις να δημιουργήσει ακόμα περισσότερες. Μπορούμε να πούμε ότι κατά κανόνα αντέξαμε σ’ αυτή την οικονομική λαίλαπα που διέλυσε σχεδόν τα πάντα. 
Έχει σημασία λοιπόν τώρα να κουβεντιάσουμε μεταξύ μας πως αυτό θα μπορέσουμε να το κάνουμε με τον καλύτερο δυνατό τρόπο.
Είναι οι κοινωνικές συνεταιριστικές επιχειρήσεις ένας τρόπος να απαντήσουμε στις απολύσεις, στην έλλειψη προσωπικού που αντιμετωπίζουμε και στην οικονομική μας καχεξία; Οι απαντήσεις δεν είναι εύκολες και γι’ αυτό θα το συζητήσουμε όλοι μαζί σε βάθος.
Είναι η κοινωνική εταιρική ευθύνη ένας τρόπος να απαντήσουμε σε συνεργασία με τον επιχειρηματικό κόσμο σε  κάποια από τα οικονομικά μας προβλήματα; Θα τα ψάξουμε όλοι μαζί. 
Θα συνεχίσουν οι Δήμοι να καλύπτουν σχεδόν αποκλειστικά την ερασιτεχνική δημιουργία;
Υπάρχουν καινοτόμες δράσεις  στον πολιτισμό , τι παραδείγματα έχουμε και πως μπορούμε όλοι να αξιοποιήσουμε αυτές τις εμπειρίες;
Όλα αυτά λοιπόν και πολλά άλλα είναι κομμάτια του διαλόγου και του προβληματισμού που ελπίζουμε να αναπτυχθεί σ’ αυτό το συνέδριο στην Καβάλα το 2013. 
Η αυτοδιοίκηση έχει κάνει από το 1974 μέχρι σήμερα σε σχεδόν 40 χρόνια, μόλις 2 συνέδρια μέχρι τώρα για τον πολιτισμό. Το πρώτο το 1993 με πρωτοβουλία  της ΤΕΔΚΝΑ στην Υδρα και το δεύτερο το 2002 από την ΚΕΔΚΕ στη Ζάκυνθο με τελείως διαφορετικό περιεχόμενο από το σημερινό στην Καβάλα. 

Αξίζει να δει κανείς τη θεματολογία του Συνεδρίου της Ζακύνθου, που έχουν περάσει μόλις 11 χρόνια,  για να καταλάβει πόσα πολλά έχουν αλλάξει στην Τ.Α. αυτά τα χρόνια. 
Εύχομαι και ελπίζω το συνέδριο αυτό να δικαιώσει τις προσδοκίες ημών των διοργανωτών και υμών που  ήρθατε από τις πόλεις σας αγαπώντας    τον πολιτισμό, ν’ ανταλλάξετε τις εμπειρίες και τις απόψεις σας μαζί μας.

